Javi se / Sedamnaest ti je godina
Javi se / Sedamnaest ti je godina druga je singl ploča sarajevske pop grupe Hari Mata Hari. Druga je od tri singl ploče koje je 1988. na kaseti i LP objavila zagrebačka diskografska kuća Jugoton u okviru promocije trećeg studijskog albuma "Ja te volim najviše na svijetu". Na A-strani je laganija plesna pop pjesma "Javi se" za koju je muziku i tekst napisao gitarist Milorad Lukić, a aranžman Hajrudin Varešanović. S ovom pjesmom grupa Hari Mata Hari ostvarila je još jedan lijep uspjeh kod publike. Na B-strani je plesna rokenrol pjesma "Sedamnaest ti je godina" za koju je muziku, tekst i aranžman napisao pjevač i vođa ovog muzičkog sastava Varešanović, a koju je otpjevao u duetu sa Tatjanom Matejaš "Tajči". Zanimljivost u pjesmi je melodijski motiv na sintisajzeru odsviran po uzoru na američku kantri muziku i u kojem se oponaša zvuk violine. Istovremeno, on se istakao svojim pjevačkim izvedbama u obje pjesme na ovoj singl ploči grupe Hari Mata Hari, koja predstavlja još jedan dobar primjer njihovog pristojnog muziciranja i dobar je pokazatelj uspona na sarajevskoj pop rok sceni u drugoj polovini 1980-ih. Fotografiju za omot uradio je Kemal Hadžić, a dizajn Davor Papić, dok je producent bio Slobodan "Bodo" Kovačević.